Președintele Senatului, liderul PNL Nicolae Ciucă, a transmis vineri un mesaj de solidaritate pentru Republica Moldova, cu ocazia vizitei sale oficiale la Chișinău. Liberalul susține că formațiunea din care face parte a susținut și va continua sprijinul necondiționat pentru țara vecină, în contextul de securitate, apreciind demersurile acesteia pentru aderarea la UE.
"Pentru frații și surorile noastre de dincolo de Prut, Vreau să transmit astăzi, de la Chișinău, un mesaj puternic de solidaritate și sprijin în acest context de securitate deosebit de complicat. Cetățenii Republicii Moldova știu deja că România le este cel mai de încredere partener. Noi, liberalii, am susținut și vom continua sprijinul nostru necondiționat pentru aceștia", a transmis președintele Senatului Nicolae Ciucă, pe pagina sa de Facebook.
Liderul PNL a subliniat că Republica Moldova se află deja pe drumul spre aderare la Uniunea Europeană și speră ca foarte curând să fie finalizat acest demers.
"Gândurile mele se îndreaptă, de asemenea, către sutele de mii de cetățeni ai Republicii Moldova care trăiesc în România și care sunt îngrijorați pentru familiile lor de peste Prut. Vreau să știți că România prețuiește la fel de mult locurile în care v-ați născut. Republica Moldova este astăzi pe drumul spre aderare la Uniunea Europeană. Este o țară independentă și suverană și e singura care trebuie și poate să își decidă soarta. Am credința că într-o zi, nu foarte departe, vom fi împreună în marea familie europeană", a conchis președintele Senatului.
Președintele Senatului României, Nicolae Ciucă, se află vineri într-o vizită oficială la Chișinău, în Republica Moldova, unde se va întâlni cu președintele Parlamentului, Igor Grosu și cu șefa statului, Maia Sandu.